Charlotte Dyremose (KF), 2009-03-31:
Jeg må sige, at jeg også studsede en lille smule, da jeg læste ikke mindst overskriften på det her forslag.
Jeg tænkte, at vi jo ikke kan genindføre skolepraktikken, for den har vi jo stadig.
Der er ingen tvivl om, at det har været gode tider.
Det er lykkedes at skaffe rigtig mange praktikpladser, og rigtig mange unge mennesker har kunnet få opfyldt drømmen om lige præcis den uddannelse, de helst ville have.
Den gode takt skal vi helst kunne fortsætte, og der er ingen tvivl om, at det selvfølgelig bliver en sværere opgave i den kommende tid, end det har været, men vi synes faktisk, at den model, som regeringen har indført, med en uddannelsesgaranti inden for indgangen er en flot og god og rigtig model.
Vi har skaffet mange flere praktikpladser, og unge mennesker har en mulighed for ikke nødvendigvis at få en praktikplads på drømmeuddannelsen, men i hvert fald så at få det inden for noget relateret.
Vi har også indtryk af, at de fleste unge mennesker godt er klar over, at der altså er alternative veje til at komme til at arbejde med det, man allerhelst vil arbejde med.
Det ville jo være dejligt, hvis vi alle sammen kunne komme ind på den uddannelse, vi allerallerhelst ville ind på, men sådan er situationen jo ikke på nogen videregående uddannelser.
Sådan er det jo heller ikke på universitetet, der kan man heller ikke nødvendigvis lige komme ind på den uddannelse, man håbede allermest at komme ind på.
Og sådan er det altså også i forhold til erhvervsuddannelserne.
Men vi har da fået indført en uddannelsesgaranti. Skal vi så have mere skolepraktik?
Ja, jeg må da ærligt sige, at det håber vi ikke, for det bedste er da, at alle unge mennesker får en rigtig praktikplads ude i en rigtig virksomhed.
Det er da det, vi skal arbejde for, og derfor noterer vi os naturligvis også ministerens omsorg for at få drøftet det her med parterne, for det er jo det, der skal til.
Vi skal sikre os, at de aftaler, der er, den dialog, vi har, bedst muligt støtter op om at sikre flest mulige rigtige praktikpladser, så man kommer ud på en rigtig arbejdsplads og er i praktik.
For det er naturligvis det, der giver de dygtigste unge mennesker, og det er også det, der gør det mest inspirerende at tage en uddannelse, det er der jo heller ingen tvivl om.
Det er jo også den bedste måde til at sikre, at man så rent faktisk uddanner sig til muligheden for at få et job, al den stund muligheden for at få en praktikplads i hvert fald sådan i grove træk også afspejler muligheden for efterfølgende at få et job.
Så lad os løbende følge udviklingen.
Lad os i fællesskab naturligvis holde ministeren op på det, ministeren allerede har sagt, nemlig at han vil gøre lige præcis det.
Og så lad os da fastholde, at der er skolepraktik, og at der selvfølgelig skal være skolepraktik for dem, det går galt for.
Det kan være, fordi man simpelt hen ikke kan finde en praktikplads inden for indgangen, eller fordi der sker et eller andet på den virksomhed, hvor man havde fået en praktikplads.
Det kunne f.eks. i disse tider være, at virksomheden gik ned, mens man var i praktik, og i de situationer skal der naturligvis være skolepraktik, for der skal være en praktikplads til alle unge, så alle unge kan få en uddannelse.
Men lad os da gøre alt, hvad vi kan, for, at skolepraktikken ikke er den første løsning, man tyer til, men den absolut sidste, så flest mulige unge mennesker kan få en rigtig praktikplads, som er inspirerende, spændende, ude i det virkelige liv og en reel mulighed for også at få fastansættelse bagefter.